Document ID: 32004R2139

KOMISIJAS REGULA (EK) Nr. 2139/2004
(2004. gada 8. decembris),
ar ko pielāgo un īsteno Padomes Regulu (EEK) Nr. 571/88 un groza Komisijas Lēmumu 2000/115/EK attiecībā uz Kopienas lauku saimniecību struktūras apsekojumu organizēšanu 2005. un 2007. gadā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 29. februāra Regulu (EEK) Nr. 571/88 par Kopienas lauku saimniecību struktūras apsekojumu organizēšanu (1), un jo īpaši tās 8. panta 1. un 4. punktu un II pielikuma 5. punktu,
tā kā:
(1)
Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanās 2004. gada 1. maijā dēļ jāgroza Regulas (EEK) Nr. 571/88 I pielikumā minēto raksturlielumu saraksts.
(2)
Jaunā politiskā mērķa panākt ilgtspējīgu kopējo lauksaimniecības politiku sasniegšanai vajadzīgs vairāk informācijas, jo īpaši par lauku attīstību.
(3)
Saskaņā ar Eiropas Parlamenta un Padomes 2003. gada 26. maija Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi (2) visi dalībvalstu statistikas dati, ko nosūta Komisijai un sadala pa teritoriālām vienībām, jāsagatavo atbilstīgi NUTS klasifikācijai. Tādēļ lauku saimniecību struktūras apsekojumu (še turpmāk “saimniecību struktūras apsekojumi”) nolūkā reģioni un rajoni jānosaka saskaņā ar NUTS klasifikāciju.
(4)
Komisijai jānosaka termiņi, kādos jāpaziņo apstiprināti saimniecību struktūras apsekojumu dati, ņemot vērā to, ka apsekojumu veikšanas grafiks dažādās dalībvalstīs atšķiras.
(5)
Tādēļ attiecīgi jāgroza gan Regula (EEK) Nr. 571/88, gan lēmums, ar ko nosaka definīcijas un paskaidrojumus attiecībā uz minēto regulu, t.i., Komisijas Lēmums 2000/115/EK (3).
(6)
Šajā regulā paredzētie pasākumi ir saskaņā ar tās Lauksaimniecības statistikas pastāvīgās komitejas atzinumu, kas izveidota ar Padomes Lēmumu 72/279/EEK (4),
IR PIEŅĒMUSI ŠO REGULU.
1. pants
Regulas (EEK) Nr. 571/88 I pielikumu aizstāj ar šīs regulas I pielikuma tekstu.
2. pants
Lēmumu 2000/115/EK groza šādi:
1)
I pielikumu groza saskaņā ar šīs regulas II pielikumu.
2)
IV pielikumu svītro.
3. pants
1. Saimniecību struktūras apsekojumos, ko veic 2005. un 2007. gadā, reģioni ir NUTS 2 teritoriālās vienības, kā noteikts Regulā (EK) Nr. 1059/2003.
Atkāpjoties no iepriekš minētā, attiecībā uz Vāciju reģioni ir minētajā regulā noteiktās NUTS 1 teritoriālās vienības.
2. Saimniecību struktūras apsekojumos, ko veic 2005. un 2007. gadā, rajoni ir NUTS 3 teritoriālās vienības, kā noteikts Regulā (EK) Nr. 1059/2003.
Atkāpjoties no iepriekš minētā, attiecībā uz Vāciju rajoni ir minētajā regulā noteiktās NUTS 2 teritoriālās vienības.
3. Saimniecību struktūras apsekojumos, ko veic 2005. un 2007. gadā, administratīvie rajoni ir mazākās administratīvās vienības, kā noteikts Regulas (EK) Nr. 1059/2003 III pielikumā. Dalībvalstis nodrošina administratīvo rajonu visām apsekojamām saimniecībām.
4. pants
Dalībvalstis paziņo apstiprinātus 2005. un 2007. gada saimniecību struktūras apsekojumu datus saskaņā ar šīs regulas III pielikumā noteikto grafiku.
5. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 8. decembrī

Labels: 19
6